"สรรพากรดิจิทัล"รีดภาษี9เดือนทะลุเป้าหมาย5.5 หมื่นล้านบาท
“สรรพากร” แรงไม่ตกรีดภาษี 9 เดือน ปีงบประมาณ 2562 แตะ 1.47 ล้านล้านบาท ทะลุเป้าหมาย 5.5 หมื่นล้านบาท
25 ก.ค. 2562

“สรรพากร” แรงไม่ตกรีดภาษี 9 เดือน ปีงบประมาณ 2562 แตะ 1.47 ล้านล้านบาท ทะลุเป้าหมาย 5.5 หมื่นล้านบาท
นายเอกนิติ นิติทัณฑ์ประภาศ อธิบดีกรมสรรพากร เปิดเผยถึงผลการจัดเก็บรายได้ของกรมสรรพากร ในช่วง 9 เดือนของปีงบประมาณ 2562 (ต.ค. 61- มิ.ย. 62) อยู่ที่ 1.47 ล้านล้านบาท สูงกว่าเป้าหมาย 5.55 หมื่นล้านบาท หรือ 3.9% และสูงกว่าช่วงเดียวกันของปีก่อน 1.15 แสนล้านบาท หรือ 8.5% เนื่องจากการเพิ่มประสิทธิภาพการจัดเก็บ โดยการนำระบบดิจิทัลและบิ๊กดาต้าเข้ามาใช้ ทำให้การหลบเลี่ยงภาษีทำได้ยากขึ้น คาดทั้งปีงบประมาณ 2562 เก็บภาษีได้ตามเป้าหมายที่ 2 ล้านล้านบาท
ทั้งนี้ ภาพรวมการจัดเก็บภาษีเงินได้บุคคลธรรมดา ในช่วง 9 เดือนของปีงบประมาณ 2562 อยู่ที่ 2.64 แสนล้านบาท สูงกว่าเป้าหมาย 639 ล้านบาท หรือ 0.2% และสูงกว่าช่วงเดียวกันของปีก่อน 1.39 หมื่นล้านบาท หรือ 5.6%
ขณะที่ภาพรวมการจัดเก็บภาษีเงินได้นิติบุคคล อยู่ที่ 4.45 แสนล้านบาท สูงกว่าเป้าหมาย 1.17 หมื่นล้านบาท หรือ 2.7% และสูงกว่าช่วงเดียวกันของปีก่อน 3.53 หมื่นล้านบาท หรือ 8.6%, ภาพรวมภาษีเงินได้ปิโตรเลียม อยู่ที่ 9.63 หมื่นล้านบาท สูงกว่าเป้าหมาย 5.09 หมื่นล้านบาท หรือคิดเป็น 112% และสูงกว่าช่วงเดียวกันของปีก่อน 4.49 หมื่นล้านบาท หรือ 87.4%ด้านภาพรวมการจัดเก็บภาษีมูลค่าเพิ่ม (แวต) อยู่ที่ 6.06 แสนล้านบาท สูงกว่าเป้าหมาย 8.67 พันล้านบาท หรือ 1.4% และสูงกว่าช่วงเดียวกันของปีก่อน 1.88 หมื่นล้านบาท หรือ 3.2%
สำหรับภาพรวมการจัดเก็บภาษีการรับมรดก อยู่ที่ 352 ล้านบาท สูงกว่าช่วงเดียวกันของปีก่อน 171 ล้านบาท หรือ 93.8%